|  |  |  |
| --- | --- | --- |
| ПРЕДМЕТ: **ИСТОРИЈА** | | |
| УЏБЕНИК: Историја за 5. разред основне школе | | ИЗДАВАЧ: **Дата Статус** |
| НАСТАВНИК: | | |
| ЧАС БРОЈ: **11** ОДЕЉЕЊЕ: ДАТУМ: | | |
| Наставна тема | СТАРИ ИСТОК | |
| Наставна јединица | Древна Месопотамија | |
| Тип часа | Обрада | |
| Циљ часа | * Разумевање утицаја развоја иригационих система на појаву и развој првих држава. Усвајање знања о првим државама на простору Старог истока. * Уочавање улога истакнутих личности у развоју држава Старог истока. * Разумевање друштвених односа у државама Старог истока. | |
| Очекивани исходи | Ученици ће бити у стању да:   * дефинишу појам Старог истока; * покажу на карти најважније цивилизације Старог истока; * особине рељефа и климе Старог истока доведу у везу са настанком првих цивилизација; * одреде место припадника друштвене групе Старог истока на друштвеној лествици; * наведу најважније одлике државног уређења цивилизација Старог истока; * правилним хронолошким редом распореде историјске догађаје који су се одиграли у првим цивилизацијама; * повежу одређени историјски извор са друштвено-историјским и географским околностима у којима је настао. | |
| Облици рада | Фронтални, индивидуални, рад у пару | |
| Наставне методе | Монолошко-дијалошка метода, метода рада на тексту, интерактивна метода (експертске групе) | |
| Наставна средства | Уџбеник, табла, картице са питањима, Историјски атлас (ИК Дата Статус) | |
| Међупредметне компетенције | Компетенција за учење, комуникација, рад са подацима и информацијама, сарадња | |
| **ВРЕМЕНСКА СТРУКТУРА ЧАСА (ТОК ЧАСА)** | | |
| **Уводни део (5 минута):**  Наставник појам *Стари исток* уведи кроз игру погађања речи. Прва реч у називу има супротно значење од речи нови *(стари)*. Друга реч је страна света на којој излази сунце *(исток).* Наставник на табли пише ***Стари исток****.*  Наставник упућује ученике на карту у уџбенику на страни 23; а затим их води кроз пределе Старог истока изговарајући наглас куда иде. Наставник проверава да ли сви прстом прате путању коју изговара и тражи да ученици наглас изговоре местa до којих стижу.  **Главни део (35 минута):**  Наставник ученицима објашњава појмове Старог истока и Месопотамије уз помоћ карте из уџбеника на стр. 32. (Историјски атлас стр. 16. карта Месопотамија 3000-2200. год. п. н. е.). Наставник објашњава појам иригациони систем.  Наставник ученицима поставља питања:   1. Зашто је земља у Месопотамији била плодна? *(Због сталних поплава, односно изливања река Тигар и Еуфрат.)* 2. Како су људи тада спречили претерано изливање те две реке? *(Направили су канале, системе за наводњавање – иригационе системе.)* 3. Шта су још тиме постигли? *(Обезбедили су довољне количине воде на широком простору.)* 4. Како је назван простор који обухвата источну обалу Средоземља, долину реке Нил и Месопотамију? *(Плодни полумесец.)*   Наставник на табли пише **Сумер и Акад, Асирија, Вавилонско царство**.  Ученици се деле у три велике групе, али тако да у свакој групи буде подједнак број ученика.  Једна група су експерти за Сумер и Акад, друга за Асирију, а трећа за Вавилонско царство. Наставник сваком ученику у групи даје картицу са питањима (Прилог 3 у Методичком приручнику за наставника, приложен испод) која се односе на државу која им је додељена., а затим упућује ученике на стране у уџбенику где могу да пронађу одговоре на питања. Ученици раде у групи, а одговоре записују у свеску. Ученици имају 5 – 10 минута да заврше задатак. Наставник обилази ученике и по потреби им помаже да се снађу у тексту.  Пошто ученици заврше са радом наставник формира нове групе од по три ученика: један је из групе која је радила Сумер и Акад, други из групе која је радила Асирију и трећи из групе која је радила Вавилонско царство. Ученици сада треба да обједине оно што су открили у претходним групама у једну целину која се зове Месопотамија на основу редоследа који је написан на табли и за то имау 10 минута.  Пошто заврше са радом, групе извештавају (по једна група за сваку државу). Остали ученици слушају, допуњавају и евентуално исправљају нетачне информације.  Наставник помоћу пирамиде друштвеног уређења Месопотамије која се налази у уџбенику на страни 37. објашњава ученицима како је било организовано друштво Месопотамије.  **Завршни део (5 минута):**  Наставник упућује ученике да за домаћи задатак ураде питања ПРОВЕРИ СВОЈЕ ЗНАЊЕ на страни 39. у уџбенику као и да погледају видео записе 3.1.1, 3.1.2, 3.1.3, 3.1.4 на електронском додатку у поглављу Стари исток. | | |
| **ЗАПАЖАЊА О ЧАСУ** | | |
| Проблеми који су настали и како су решени: | | |
| Следећи пут ћу променити/другачије урадити: | | |
| Општа запажања: | | |

**Картице са питањима:**

|  |
| --- |
| **Сумер и Акад**  1. Који је народ живео на простору Месопотамије у 4 миленијуму пре н. е.?  2. У ком делу Међуречја су живели?  3. Које су градове формирали?  4. Како је настала акадска држава и ко је био на њеном челу?  5. Шта је он успео да учини? |

|  |
| --- |
| **Асирија**  1. Како је настала држава Асирија?  2. У ком веку она доживљава свој врхунац и под којим царем?  3. Које је просторе обухватала Асирија осим Месопотамије?  4. Зашто су Асирци имали велике војне успехе – какву су војску имали и шта су користили?  5. Који град је био првобитна престоница Асирије, а где се она налазила на врхунцу њене моћи?  6. Када је и зашто престала да постоји асирска држава? |

|  |
| --- |
| **Вавилонско царство**  1. Када је саграђен град Вавилон?  2. Када је достигао свој врхунац?  3. Које године је загосподарио читавом Месопотамијом?  4. По чему је Хамураби остао познат?  5. Шта значи име Вавилон и о чему оно сведочи?  6. Како и када је настало Нововавилонско царство и ко га је и када освојио? |